CELEX: 32019H0903(06)
Language: sl
Date: 2019-06-18 00:00:00
Title: Priporočilo Komisije z dne 18. junija 2019 o osnutku celovitega nacionalnega energetskega in podnebnega načrta Estonije za obdobje 2021–2030

3.9.2019   
            
            
               SL
            
            
               Uradni list Evropske unije
            
            
               C 297/21
            
         
      PRIPOROČILO KOMISIJE
      z dne 18. junija 2019
      o osnutku celovitega nacionalnega energetskega in podnebnega načrta Estonije za obdobje 2021–2030
      (2019/C 297/06)
      EVROPSKA KOMISIJA –
      ob upoštevanju Uredbe (EU) 2018/1999 Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (1) ter zlasti člena 9(2) Uredbe,
      ob upoštevanju naslednjega:
      
                  (1)
               
               
                  V skladu z Uredbo (EU) 2018/1999 mora vsaka država članica Komisiji predložiti osnutek svojega celovitega nacionalnega energetskega in podnebnega načrta za obdobje od 2021 do 2030, ki ustreza zahtevam iz člena 3(1) navedene uredbe in Priloge I k njej. Prve osnutke celovitih nacionalnih energetskih in podnebnih načrtov je bilo treba predložiti do 31. decembra 2018.
               
            
                  (2)
               
               
                  Estonija je svoj osnutek celovitega nacionalnega energetskega in podnebnega načrta predložila 28. decembra 2018. Predložitev navedenega osnutka načrta je osnova in prvi korak ponavljajočega se postopka med Komisijo in državami članicami za dokončanje celovitih nacionalnih energetskih in podnebnih načrtov ter njihovo poznejše izvajanje.
               
            
                  (3)
               
               
                  V skladu z Uredbo (EU) 2018/1999 mora Komisija osnutke celovitih nacionalnih energetskih in podnebnih načrtov oceniti. Komisija je izvedla obsežno oceno osnutka celovitega nacionalnega energetskega in podnebnega načrta Estonije, pri čemer je upoštevala ustrezne elemente Uredbe (EU) 2018/1999. Navedena ocena (2) je objavljena skupaj s tem priporočilom. Na njej temeljijo priporočila v nadaljevanju.
               
            
                  (4)
               
               
                  Priporočila Komisije lahko obravnavajo (i) raven ambicioznosti ciljev in prispevkov z vidika skupnega doseganja ciljev energetske unije in zlasti ciljev Unije za leto 2030 za energijo iz obnovljivih virov in energijsko učinkovitost ter raven elektroenergetske povezanosti, ki jo država članica želi doseči do leta 2030; (ii) politike in ukrepe, ki se nanašajo na cilje na ravni držav članic in Unije ter druge politike in ukrepe s potencialnim čezmejnim pomenom; (iii) vse dodatne politike in ukrepe, ki bi bili lahko potrebni v celovitih nacionalnih energetskih in podnebnih načrtih; (iv) medsebojne vplive med obstoječimi in načrtovanimi politikami in ukrepi, vključenimi v celovite nacionalne energetske in podnebne načrte, v okviru ene razsežnosti in med različnimi razsežnostmi energetske unije ter doslednost teh politik in ukrepov.
               
            
                  (5)
               
               
                  Komisija je pri oblikovanju priporočil upoštevala, da mora na eni strani sešteti nekatere količinsko opredeljene načrtovane prispevke vseh držav članic, da se ocenijo ambicije na ravni Unije, na drugi strani pa zadevni državi članici zagotoviti dovolj časa, da lahko priporočila Komisije ustrezno upošteva pred dokončanjem svojega celovitega nacionalnega energetskega in podnebnega načrta.
               
            
                  (6)
               
               
                  Priporočila Komisije glede ambicij držav članic v zvezi z energijo iz obnovljivih virov so zasnovana na enačbi iz Priloge II k Uredbi (EU) 2018/1999, ki temelji na objektivnih merilih.
               
            
                  (7)
               
               
                  Glede energijske učinkovitosti priporočila Komisije temeljijo na oceni nacionalne ravni ambicij, predlagane v osnutku celovitega nacionalnega energetskega in podnebnega načrta, v primerjavi s skupnim obsegom prizadevanj, ki so potrebna za doseganje ciljev Unije, pri čemer se po potrebi upoštevajo informacije o posebnih nacionalnih okoliščinah. Končni nacionalni prispevki na področju energijske učinkovitosti bi morali odražati stroškovno učinkovite možnosti za prihranke energije, podpirati pa bi jih morali trdna dolgoročna strategija za prenovo stavb in ukrepi za izvajanje obveznosti prihranka energije, ki izhaja iz člena 7 Direktive 2012/27/EU Evropskega parlamenta in Sveta (3). Države članice bi morale tudi dokazati, da so ustrezno upoštevale načelo „energijska učinkovitost na prvem mestu“, tako da pojasnijo, kako energijska učinkovitost prispeva k stroškovno učinkovitemu doseganju nacionalnih ciljev konkurenčnega nizkoogljičnega gospodarstva in zanesljivosti oskrbe z energijo ter odpravljanju energetske revščine.
               
            
                  (8)
               
               
                  Uredba o upravljanju energetske unije od držav članic zahteva, da predložijo splošen pregled naložb, potrebnih za doseganje ciljev in prispevkov, določenih v celovitem nacionalnem energetskem in podnebnem načrtu, ter splošno oceno virov teh naložb. Nacionalni energetski in podnebni načrti bi morali zagotoviti preglednost in predvidljivost nacionalnih politik in ukrepov ter s tem varnost naložb.
               
            
                  (9)
               
               
                  Komisija je obenem v okviru cikla evropskega semestra 2018–2019 pozornost usmerila na potrebe držav članic po naložbah na področju energetskih in podnebnih ciljev. To je upoštevano v poročilu za Estonijo (4) iz leta 2019 in priporočilu Komisije za priporočilo Sveta Estoniji (5) v okviru evropskega semestra. Komisija je pri oceni osnutkov celovitih nacionalnih energetskih in podnebnih načrtov upoštevala najnovejše ugotovitve in priporočila evropskega semestra. Priporočila Komisije dopolnjujejo zadnja priporočila, izdana za posamezne države članice v okviru evropskega semestra. Države članice bi morale tudi zagotoviti, da so v njihovih celovitih nacionalnih energetskih in podnebnih načrtih upoštevana zadnja priporočila, izdana za posamezne države članice v okviru evropskega semestra.
               
            
                  (10)
               
               
                  Poleg tega uredba o upravljanju energetske unije od vsake države članice zahteva, da vsa priporočila Komisije glede svojega osnutka celovitega nacionalnega energetskega in podnebnega načrta, ki ga mora predložiti do 31. decembra 2019, ustrezno upošteva, če pa priporočila ali znatnega dela priporočila ne upošteva, mora podati in objaviti svojo obrazložitev za to.
               
            
                  (11)
               
               
                  Države članice bi morale v svojih celovitih nacionalnih energetskih in podnebnih načrtih ter posodobitvah v poznejših letih sporočiti iste podatke, kot jih poročajo Eurostatu ali Evropski agenciji za okolje. Uporaba istega vira in po potrebi evropskih statističnih podatkov je prav tako bistvena za izračun izhodišča za pripravo modelov in napovedi. Uporaba evropskih statističnih podatkov bo omogočila boljšo primerljivost podatkov in napovedi, ki se uporabljajo v celovitih nacionalnih energetskih in podnebnih načrtih.
               
            
                  (12)
               
               
                  Vsi elementi Priloge I k Uredbi (EU) 2018/1999 se vključijo v končni celoviti nacionalni energetski in podnebni načrt. V tem okviru bi bilo treba oceniti vplive načrtovanih politik in ukrepov na makroekonomske razmere ter, kolikor je to mogoče, na zdravje, okolje, zaposlovanje, izobraževanje, spretnosti in socialne razmere. V pripravo končnega celovitega nacionalnega energetskega in podnebnega načrta morajo biti vključene tudi javnost in druge zainteresirane strani. Ti in drugi elementi so podrobno opisani v delovnem dokumentu služb Komisije, objavljenem skupaj s tem priporočilom (6).
               
            
                  (13)
               
               
                  Estonija bi morala v končnem načrtu upoštevati medsebojne povezave med načrtovanimi politikami in ukrepi, zlasti učinek uporabe načela „energijska učinkovitost na prvem mestu“ na razsežnosti razogljičenja, energetske varnosti in notranjega trga energije. Pomembni elementi v zvezi s tem, predvsem z vidika vključevanja vse večjega deleža obnovljivih virov in zagotavljanja zadostnosti proizvodne zmogljivosti elektroenergetskega sistema v prihodnosti, so tudi prispevek energijske učinkovitosti k zmanjšanju odvisnosti od uvoza energije in izravnava učinka zmanjševanja proizvodnje električne energije iz naftnega skrilavca. Pomemben dejavnik je tudi vpliv tveganj, povezanih s podnebnimi spremembami, na oskrbo z energijo. Estonija bi morala posebno pozornost nameniti določitvi stanja izvajanja in učinkov politik in ukrepov ter navesti projekcije emisij toplogrednih plinov po področjih politik (sistem za trgovanje z emisijami, sektorji porazdelitve prizadevanj ter raba zemljišč, sprememba rabe zemljišč in gozdarstvo). Podobno morajo cilji na področju raziskav, inovacij in konkurenčnosti podpirati prizadevanja, načrtovana za druge razsežnosti energetske unije.
               
            
                  (14)
               
               
                  Končni celoviti nacionalni energetski in podnebni načrt bi se izboljšal s predstavitvijo celovite analize trenutnega položaja sektorja nizkoogljičnih tehnologij na svetovnem trgu, izpostavitvijo področij s konkurenčno prednostjo in morebitnih izzivov ter določitvijo merljivih prihodnjih ciljev in politik ter ukrepov za njihovo izpolnjevanje, skupaj z ustreznimi povezavami na podjetniško in industrijsko politiko. Možno bi ga bilo izboljšati tudi z boljšo vključitvijo krožnega gospodarstva, pri čemer bi bilo treba poudariti njegov potencial za zmanjšanje emisij toplogrednih plinov.
               
            
                  (15)
               
               
                  Priporočila Komisije Estoniji temeljijo na oceni osnutka celovitega nacionalnega energetskega in podnebnega načrta Estonije, ki je objavljena skupaj s tem priporočilom (7) –
               
            PRIPOROČA, DA ESTONIJA UKREPA TAKO, DA:
      
                  1.
               
               
                  pojasni, kako namerava doseči cilj znižanja emisij toplogrednih plinov, ki niso vključene v sistem EU za trgovanje z emisijami, za 13 % v primerjavi z letom 2005, vključno z vlogo sektorja rabe zemljišč, spremembe rabe zemljišč in gozdarstva; to zahteva predvsem nadaljnjo analizo skupnega učinka načrtovanih politik in uporabo pravil za obračunavanje iz Uredbe (EU) 2018/841;
               
            
                  2.
               
               
                  podpre dobrodošlo raven ambicij, ki je 42-odstotni delež energije iz obnovljivih virov v letu 2030 kot prispevek Estonije k cilju Unije v zvezi z energijo iz obnovljivih virov za leto 2030, s podrobnimi in količinsko opredeljenimi politikami in ukrepi, ki so v skladu z obveznostmi iz Direktive (EU) 2018/2001 Evropskega parlamenta in Sveta (8), da se omogoči pravočasno in stroškovno učinkovito doseganje tega prispevka; navede dodatne podrobnosti o ukrepih za dosego okvirnih ciljev v sektorju ogrevanja in hlajenja v skladu s členom 23 Direktive (EU) 2018/2001 ter zagotovi vzpostavitev ustreznih ukrepov za povečanje uporabe obnovljivih virov energije, da bi izpolnila cilje na področju prometa iz osnutka načrta in v skladu s členom 25 Direktive (EU) 2018/2001; glede na pomemben delež biomase v skupni estonski mešanici virov energije navede dodatne podrobnosti o načrtovanih posebnih ukrepih za zagotovitev dolgoročne trajnostnosti uporabe biomase v energetskem sektorju; predloži ukrepe o omogočitvenih okvirih za samooskrbo z energijo iz obnovljivih virov in skupnosti na področju energije iz obnovljivih virov v skladu s členoma 21 in 22 Direktive (EU) 2018/2001 ter poenostavi upravne postopke;
               
            
                  3.
               
               
                  poveča raven ambicij za zmanjšanje porabe tako končne kot tudi primarne energije v letu 2030 zaradi potrebe po povečanju stopnje prizadevanj, potrebnih za dosego cilja Unije na področju energijske učinkovitosti do leta 2030; to podpre s politikami in ukrepi, ki bi zagotovili dodatne prihranke energije do leta 2030; v končni načrt vključi vse načrtovane politike in ukrepe za doseganje cilja skupnih prihrankov s časovnim načrtom izvajanja v okviru uresničljivih možnosti in jasno oceno naložbenih potreb zanje;
               
            
                  4.
               
               
                  določi ukrepe za zagotovitev zadostnosti proizvodnje v luči ambicioznega cilja glede obnovljivih virov energije, vključno z ukrepi na področju prilagajanja odjema in shranjevanja;
               
            
                  5.
               
               
                  opredeli v prihodnost usmerjene cilje v zvezi s povezovanjem trgov, zlasti ukrepe za razvoj bolj konkurenčnih maloprodajnih trgov in zvišanje ravni vpetosti potrošnikov v maloprodajni trg;
               
            
                  6.
               
               
                  natančneje pojasni nacionalne cilje in cilje financiranja na področju raziskav, inovacij in konkurenčnosti, zlasti v zvezi z energetsko unijo, ki jih je treba doseči do leta 2030, da bodo zlahka merljivi in primerni za podporo izvajanju ciljev v drugih razsežnostih celovitega nacionalnega energetskega in podnebnega načrta; take cilje podpre s posebnimi in ustreznimi politikami in ukrepi, vključno s tistimi, ki jih je treba oblikovati v sodelovanju z drugimi državami članicami, kot je strateški načrt za energetsko tehnologijo;
               
            
                  7.
               
               
                  okrepi že zdaj dobre ureditve regionalnega sodelovanja med baltskimi državami (Estonijo, Latvijo in Litvo); tako sodelovanje razširi še na druga področja in poveča njegov geografski doseg še na nordijske države (Dansko, Finsko, Islandijo, Norveško in Švedsko); regionalne izmenjave bi se morale osredotočati na področji notranjega trga energije in energetske varnosti, predvsem zaradi potrebnih sprememb sistemov zaradi prilagoditev na večji delež električne energije iz obnovljivih virov, zaradi katerega se bosta povečala obseg uvoza/izvoza električne energija in potreba po prožnosti sistema, ter na razogljičenje sektorja prometa in raziskave;
               
            
                  8.
               
               
                  predloži splošen pregled naložb, ki so potrebne za posodobitev njenega gospodarstva z dosego energetskih in podnebnih ciljev, ter splošno oceno virov teh naložb, vključno z ustreznim financiranjem na nacionalni in regionalni ravni ter ravni Unije;
               
            
                  9.
               
               
                  navede sprejete ukrepe in načrte za postopno opuščanje energetskih subvencij, zlasti za fosilna goriva;
               
            
                  10.
               
               
                  dopolni analizo vzajemnega delovanja s politikami glede kakovosti zraka in emisij v zrak, pri čemer predstavi učinke na onesnaženost zraka v različnih scenarijih, predloži podporne projekcije onesnaževal zraka ter upošteva učinke sinergij in kompromisov;
               
            
                  11.
               
               
                  bolje vključi vidike poštenega in pravičnega prehoda, zlasti z zagotavljanjem podrobnejših podatkov o vplivih načrtovanih ciljev, politik in ukrepov na družbo, zaposlovanje in spretnosti; nadalje razvije pristop k obravnavi vprašanj, povezanih z energetsko revščino, vključno z izpostavitvijo uporabe ukrepov za energijsko učinkovitost, s katerimi bi zmanjšala energetsko revščino v skladu z zahtevami Uredbe (EU) 2018/1999.
               
            
         V Bruslju, 18. junija 2019
         
            
               Za Komisijo
            
            Miguel ARIAS CAÑETE
            
               Član Komisije
            
         
      
      
         (1)  UL L 328, 21.12.2018, str. 1.
      
         (2)  SWD(2019) 277.
      
         (3)  Direktiva 2012/27/EU Evropskega parlamenta in Sveta z dne 25. oktobra 2012 o energetski učinkovitosti, spremembi direktiv 2009/125/ES in 2010/30/EU ter razveljavitvi direktiv 2004/8/ES in 2006/32/ES (UL L 315, 14.11.2012, str. 1).
      
         (4)  SWD(2019) 1005 final.
      
         (5)  COM(2019) 506 final z dne 5. junija 2019.
      
         (6)  SWD(2019) 277.
      
         (7)  SWD(2019) 277.
      
         (8)  Direktiva (EU) 2018/2001 Evropskega parlamenta in Sveta z dne 11. decembra 2018 o spodbujanju uporabe energije iz obnovljivih virov (UL L 328, 21.12.2018, str. 82).